***Проект***

**Именуване на простанството, заключено между: ул. “Лейди Странгфорд“, ул. „Ангел Букурещлиев“ и ул.“Цариброд с името „Площад „Театрален“**

**Вносител:** Костадин Димитров – Кмет на Община Пловдив

Съгласно чл. 66, ал. 1 и чл. 69, ал.1, т.1 и ал.2 от АПК, в законоустановения срок от 30 дни, Община Пловдив, чрез настоящото публикуване за обществена консултация, предоставя възможност на заинтересованите лица на e-mail адрес: culture@plovdiv.bg или в деловодството на Община Пловдив на пл. „Стефан Стамболов“ №1, да направят своите предложения и становища по проект за решение: Именуване на простанството, заключено между: ул.“Лейди Странгфорд“, ул. „Ангел Букурещлиев“ и ул.“Цариброд“ с името *„*Площад „Театрален“.

**МОТИВИ**

**I. Обосновка за конкретната необходимост от приемане на решението:**

 В Община Пловдив е постъпило писмо от г-жа Сюзанна Василевска- директор на Драматичен Театър - Пловдив (вх.№24 РЗК-269/31.01.2024г.), с предложение площадното пространство, заключено между: ул.“Лейди Странгфорд“, ул. „Ангел Букурещлиев“ и ул. ул.“Цариброд да бъде именувано „Площад „Театрален“. Чрез този акт, в навечерието на Световния ден на театъра – 27-ми март, ще се отдаде дължимото признание на творците, занимаващи се с театрално изкуство в гр. Пловдив.

През 1881 г. в Пловдив е създаден първият професионален театър в България. Вдъхновител на идеята е самият Иван Вазов, който аргументира нуждата от български професионален театър във вестник “Народний глас”.

През същата година двама французи, на име Босси и Брюн, превръщат бивша бейска къща, находяща се в подножието на Сахат тепе, в близост до днешните улици „Лейди Странгфорд“, „Пролет“, „Ангел Букорещлиев“ и „Цариброд“ в хотел. За да се конкурират с два други хотела в града и да предлагат нещо по-различно, те решават да направят в двора на къщата нова сграда – за театрални представления. Така се появява първият театрален салон у нас, носещ името Международен театър „Люксембург“. Салонът е обзаведен по модела на чуждестранните театри. Общият брой на местата е 364, 300 от които са разположени в партера и 64 са в обособените 17 ложи. Зрителната зала е украсена с мраморни бюстове на 17 класически писатели - Софокъл, Еврипид, Шекспир, Корней, Шилер, Гьоте и др. Театърът разполага с гримьорни за артистите и гардероб за връхните дрехи на зрителите. Откриването се е състояло на 24 март 1881 г. с представление на пътуваща гръцка трупа и пиесата „Луиза Милер" на Шилер.

На 8 декември същата година, Дружеството на работниците от Дановата печатница, с участието и под режисурата на Стефан Петков Попов, представя в театър “Люксембург” пиесите “Стоян войвода” от Добри Войников и “Ревността на Барбуйе” от Молиер. Така се поставя началото на една забележителна театрална трупа, която през годините не престава да радва публиката си, надграждайки непрекъснато постигнатото с нови и нови инициативи, в синхрон със съвременните тенденции в развитието на театралното изкуство.

 Днес Драматичен театър „Н.О.Масалитинов“ - Пловдив е държавен репертоарен театър и един от водещите културни институти в страната. С неговата трупа са се утвърдили много от звездите на българския театър и кино: режисьорите Крикор Азарян, Любен Гройс, Христо Христов, Младен Киселов, Иван Добчев, Николай Ламбрев, Юлия Огнянова; актрисите Цветана Манева, Златина Тодева, Мимоза Базова, Мария Стефанова, Кристина Янева, Невена Калудова; актьорите Стефан Данаилов, Тодор Колев, Мариус Донкин, Руси Чанев, Явор Милушев, Христо Мутафчиев и много други съвременни театрални режисьори и артисти като Стайко Мурджев, Ивана Папазова, Симеон Алексиев, Диана Добрева, Мира Каланова. Не случайно спектакълът "Коприна" на творческия екип Диана Добрева – режисьор и Александър Секулов – драматург, беше първата българска постановка, включена през 2023 г. в официалната селекция на най-голямото театрално събитие в света – Театралната олимпиада в Унгария.

 Обособяването на площад „Театрален“ ще бъде начин да се опази паметта за славната история на първия български драматичен театър, като се продължи и предаде традицията към бъдещите поколения артисти, режисьори и театрали, призвани да създават най-новата история на един от най-значимите държавни културни институти в гр. Пловдив.

**II. Цел на предложението за именуване на площад „Театрален“**

Целта на настоящото предложение, в навечерието на 27-ми март - Световния ден на театъра да се именувана площадното пространство заключено между: ул.“Лейди Странгфорд“, ул. „Ангел Букурещлиев“ и ул.“Цариброд с името „Площад „Театрален“, е да бъдат подкрепени усилията на работещите в Драматичен театър Пловдив при опазване на театралната памет не като „еднопосочен акт на патриотичност“ (както пишат в писмото си), а като мисия, която искат да следват и развиват в бъдеще. Чрез именуването на площадното пространство, Община Пловдив ще отдаде заслужена почит на театралните артисти.

**III. Финансови средства**

Именуването на площадното пространство не е свързано с разходване на публичен ресурс и няма да създаде допълнителни финансови ангажименти за жителите на Пловдив. На самото площадно пространство няма адресно регистрирани граждани и в следствие на именуването му няма има последващи въздействия, свързани със смяна на лични документи и допълнителни плащания за живущите в района.

**IV. Очаквани резултати**

Осъществяване на по-ефективна и устойчива политика в сферата на културата и опазването на нематериалното културно, в синхрон с българското и европейското законодателство.

При изготвяне на обосновката и мотивите за приемане на решението са спазени принципите на необходимост, обоснованост, предвидимост, откритост и съгласуваност.

Проектът на решение за именуване на „Площад „Театрален“ е публикуван на официалната страница на Община Пловдив на 12.02.2024 г. във съответствие с разпоредбата на чл.26, ал.4, изр.2 от ЗНА, за срок от 30 дни. Преди публикуването предложението е получило одобрение от Комисията за разглеждане на постъпило предложения за именуване и преименуване на улици, площади, паркове, инженерни съоръжения и други обекти с общинско значение, назначена със заповед № 22 ОА- 946/10.05.2022г.на Кмета на Община Пловдив.

Предвид гореизложеното и на основание чл.21, ал.1, т.18 и ал. 2 от ЗМСМА и във връзка с чл.66, ал.1 и чл. 69, ал.1, т.1 и ал.2 от АПК, предлагам на Общински съвет - Пловдив да вземе следното

**РЕШЕНИЕ:**

**І.** Именува простанството, заключено между: ул. “Лейди Странгфорд“, ул. „Ангел Букурещлиев“ и ул.“Цариброд с името „Площад „Театрален“.

**II.** Възлага на Кмета на Община Пловдив да предприеме необходимите действия по изпълнение на настоящото решение.

**Правни основания:** чл.21, ал.1, т.18 и ал. 2 от ЗМСМА, във връзка с чл.69, ал.1, т.1 и ал.2 от АПК.

**Фактически основания:** да бъдат подкрепени усилията на работещите в Драматичен театър Пловдив при опазване на театралната памет на Пловдив.

Приложения:

1. Писмо от г-жа Сюзанна Василевска - директор на Драматичен Театър - Пловдив (с вх.№24 РЗК-269/31.01.2024г.).
2. Ситуационен план на част от плана „Централна градска част“, гр.Пловдив, Мащаб 1:1000.